חיים אנלין

חיים אנלין (5 בינואר 1948 - 2 בפברואר 2016) היה ספורטאי פאראלימפי.

אנלין נולד בתל אביב ולמד בבית הספר היסודי "בלפור" ובתיכון עירוני ה' בעיר. שירת בצה"ל כלוחם ומ"כ בחטיבת גולני. ב-1968, בקרב עם חולית מחבלים ברמת הגולן נפגע מכדור בעמוד השדרה ושותק בפלג גופו התחתון.

במסגרת בית הלוחם תל אביב התאמן בקליעה ברובה ובחץ וקשת. ב-1976 השתתף באולימפיאדת הנכים בטורונטו, קנדה, בקליעה ברובה. כמו כן השתתף בתחרויות בינלאומיות נוספות באנגליה (משחקי סטוק מנדוויל) אוסטריה ובלגיה.

אנלין למד מזרחנות וערבית באוניברסיטת תל אביב ועם תום לימודיו חזר לצבא ב-1975 כאזרח עובד צה"ל באגף המודיעין. זמן קצר לאחר מכן התנדב לשירות קבע, עבר קורס קציני מודיעין והתקדם בשירות עד דרגת סגן-אלוף. פרש לגמלאות בשנת 1992.

ב-1991 זכה באליפות צה"ל בחידון ידיעת הארץ ומורשת קרב. 

במסגרת פעילות בית הלוחם למד צורפות, ציור ורישום. עבודותיו הוצגו במספר תערוכות קבוצתיות של ארגון נכי צה"ל ואמני "צוות - ארגון גמלאי צה"ל" ובשלוש תערוכות יחיד. אנלין גם עורך פעיל באתר האינטרנט "נוסטלגיה אונליין" לשימור התרבות הישראלית.

ב-1977 נישא לספורטאית הפאראלימפית אורה אנלין (גולדשטיין), לזוג בת ושלוש נכדות. אנלין התגורר ברמת ישי.

לקריאה נוספת
 שיקום למופת - סיפורי שיקום של נכי צה"ל, בהוצאת משרד הביטחון.

קישורים חיצוניים
 כתבה ברוח צוות
 
 מתוך קטלוג תערוכת "צוות יוצר", גלריית "מרכז עמיעד" ביפו.
 פירוט השתתפותו בתחרויות המשחקים הפאראלימפיים באתר הרשמי של IPC 

ספורטאים פאראלימפיים ישראלים
קלעים ישראלים
חיילי אגף המודיעין
סגני-אלופים בצה"ל
בוגרי בית הספר בלפור (תל אביב)
בוגרי תיכון עירוני ה' (תל אביב)
בוגרי אוניברסיטת תל אביב
רמת ישי: אישים
ספורטאים נכי צה"ל
ישראלים שנולדו ב-1948
ישראלים שנפטרו ב-2016